ร้าน “Kyushu Jangara Ramen” ร้านราเมงแสนสุดฮิตในญี่ปุ่นมาเปิดสาขาในไทยแล้ว  ตอนนี้สามารถมาชิมความอร่อยแบบดั้งเดิมนี้ได้ที่ ชั้น 2 ของ J Avenue และที่นี่ก็เป็นแฟรนไชส์ในต่างประเทศแห่งแรกด้วย! 

ที่มาของ “Kyushu Jangara Ramen” เกิดจากเจ้าของที่เปิดโรงเรียนติวเตอร์ชื่อบูลกันในญี่ปุ่น ที่ต่อมาขยับขยายมาเปิดร้านราเมงและได้รับความนิยมมากๆ  ด้วยราเมงสูตรคิวชู รสชาติ Originalที่แตกต่างไม่เหมือนใคร ตามคอนเซปต์ว่าราเมงที่อร่อย มีสารอาหารครบ ไม่ว่าเด็กหรือผู้ใหญ่กินแล้วทุกคนก็จะสุขภาพแข็งแรง

การตกแต่งของร้านจึงยังคงความน่ารักของโรงเรียนญี่ปุ่น ไม่ว่าจะเป็นบอร์ดวาดรูปของนักเรียน กับภาพวาดแบบน่ารักจากเด็กๆ มีผลงานภาพวาดเขียนแบบน่ารักๆ พร้อมพื้นที่กว้างขวางให้เลือกเอร็ดอร่อยกับอาหารของที่ร้าน

สำหรับเมนูราเมงของที่นี่ เราสามารถเลือกสั่งได้ว่าจะใส่กับเครื่องอะไรบ้าง ทั้งหมูสามชั้น หมูชาชู ไข่ต้มยางมะตูม ไข่ปลาคอต โดยเฉพาะหมูของที่นี่หอมนุ่ม ผ่านการทำอย่างพิถีพิถันจริงๆ แนะนำให้ใส่! ส่วนเส้นราเมงของที่ร้านก็จะมีคาแรคเตอร์ไม่เหมือนใคร คือเส้นเล็กแบบคิวชูแท้ๆ ความพิเศษของที่นี่คือราเมงที่มีถึง ซุป 4 ซุป 4 สไตล์ที่หอมกลมกล่อมมัดใจคนญี่ปุ่นมาแล้วกว่า 30 ปี  มาดูกันเลยว่าแต่ละตัวเป็นอย่างไรบ้าง

“คิวชูจังการะ”  น้ำซุปรสออริจินัลของร้าน ตัวน้ำซุปรสชาติกลมกล่อมหอมด้วยสูตรเฉพาะไม่เหมือนใคร เข้มข้น ต้มสกัดจากหมู ไก่และผักหลายชนิด อร่อยมาก ยิ่งสั่งแบบใส่ทุกอย่างยิ่งฟิน พอทานพร้อมกับไข่ต้มยางมะตูม หมูตุ๋นคาคูนิคุและไข่ปลาคอตปรุงรส กินด้วยกันแล้วกลมกล่อมมากๆ เส้นก็นิ่มบางอร่อย แค่ตักทานคำแรกก็ฟินสุดๆ รู้ตัวอีกทีก็เผลอจ้วงไปจนจะหมดชามแล้ว

สำหรับใครที่ชอบรสชาติเข้มข้น ต้องลอง “จังกะระ แบล็ค” เป็นน้ำซุปสีดำเข้มข้นที่หอมกลิ่นกระเทียม รสชาติเข้มออกเค็มเล็กน้อย อร่อยถึงออกถึงใจ ยิ่งทานกับไข่ต้มยางมะตูมร้อนๆ เส้น และเครื่องต่างๆ ก็ยิ่งฟิน

“จังกะระ มิโซะ” น้ำซุปตัวนี้จะออกรสหวานจากกระดูกหมู ผสมมิโซะสูตรญี่ปุ่นดั้งเดิมและผักอีกหลายชนิด จึงดึงรสหวานนุ่มนวลออกมาได้ดีสุดๆ ใครที่ชอบความหอมนุ่มน่าจะชอบ

และตัวสุดท้ายคือ “จังกะระ เรด” น้ำซุปราเมงสีแดงสมชื่อ เป็นเมนูที่ผสมผสานระหว่างน้ำซุปกระดูกหมูรวมกับเครื่องเทศแบบไทย ได้รสเผ็ดพอเหมาะ ไม่ได้เผ็ดจี้ดแบบอาหารไทย แต่ก็ให้ความร้อนแรงหอมปากหอมคอ ยิ่งทานกับเส้นและเครื่องแบบญี่ปุ่นด้วยแล้ว ถือเป็นการรวมตัวกันที่เข้ากันได้ดีมากๆ 

นอกจากนี้ที่ร้านยังมี ไก่ทอดคาราเกะและข้าวหน้าหมูคาคูนิคุนุ่มอร่อยให้ทานเล่นเรียกน้ำย่อยอีกด้วยนะ 

ใครที่อ่านมาถึงตรงนี้แล้วก็อย่ารอช้า ไปพิสูจน์ความอร่อยแบบดั้งเดิมกันได้แล้วที่ชั้นบนของ J Avenue (ข้างร้าน daiso) รับรองว่าจะติดใจแน่นอน!